
HOTĂRÂRE

cu privire la monitorizarea programelor de ştiri şi actualităţi
„Panorama zilei” și „Mesager”
(1 iulie – 31 august 2012)
În conformitate cu prevederile art.56 alin.(6), art.58 lit.c) din Codul audiovizualului al Republicii Moldova şi în baza

p.42 lit.d), m)-o) din Regulamentul Consiliului de Observatori al Instituţiei Publice Naţionale a Audiovizualului Compania „Teleradio-Moldova”, aprobat prin Hotărârea Consiliului de Observatori nr.1/3 din 09.02.2007,

în urma examinării Raportului de monitorizare a programelor de ştiri şi actualităţi (1 iulie – 31 august 2012) al Asociaţiei Presei Electronice, prezentat de Valentin Dorogan, expert APEL,
Consiliul de Observatori

HOTĂRĂŞTE:

1. Se ia act de Raportul de monitorizare a programelor de ştiri şi actualităţi (1 iulie – 31 august 2012) al Asociaţiei Presei Electronice.
2. Anexa Raportul de monitorizare a programelor de ştiri şi actualităţi (1 iulie – 31 august 2012) este parte integrantă a prezentei hotărâri.
3. Prezenta hotărâre intră în vigoare în ziua adoptării.

Prezenta hotărâre a fost adoptată cu votul a 6 membri ai Consiliului de Observatori.
Preşedintele

Consiliului de Observatori                                                       Eugeniu Rîbca
Secretarul şedinţei

Consiliului de Observatori                                                      Viorica Bogatu
Anexă

MONITORIZAREA PROGRAMELOR DE ȘTIRI ȘI ACTUALITĂȚI
ALE IPNA COMPANIA „TELERADIO-MOLDOVA”

Raport de monitorizare

Perioada: 01 iulie – 31 august 2012

Proiect realizat de Asociaţia Presei Electronice cu sprijinul Fundaţiei Soros-Moldova

Chisinau - 2012

www.apel.md

CADRUL METODOLOGIC

Perioada: 01 iulie – 31 august 2012

Obiectul monitorizării: conținutul principalelor ediții informative: ”Panorama zilei” de la Radio Moldova, ora difuzării – 12.00 – 13.00; ”Mesager” de la Tv Moldova 1, ora difuzării – 19.00 – 19.30

Scopul: determinarea calității principalelor ediții informative oferite publicului de către radiodifuzorul public naţional

Autorul monitorizării: Asociaţia Presei Electronice din Moldova

GRILA DE MONITORIZARE:

Posturi monitorizate: Radio Moldova, Tv Moldova1

Subiecţi monitorizaţi:

• Politicieni

• Funcţionari de stat

• Experţi

• Cetăţeni de rând

Analiza cantitativă:

• Numărul ştirilor și subiectelor în edițiile monitorizate, inclusiv ale celor analitice, de problemă și cu caracter conflictual;

• Numărul domeniilor tematice abordate;

• Frecvenţa apariţiilor protagoniştilor (politicieni/funcţionari/cetăţeni/experţi);

• Geografia știrilor/subiectelor

Analiza calitativă:

• Numărul surselor de informaţie în ştirile/subiectele analitice și cu caracter conflictual;

• Raportul categoriilor de protagonişti în ştiri;

• Echilibrul gender în categoriile de protagoniști ai știrilor/subiectelor;

• Calitatea limbajului;

• Calitatea sunetului/imaginii

I. Radio Moldova

În perioada iulie – august curent a fost supusă monitorizării principala ediție informativă „Panorama zilei” difuzata zilnic de către Radio Moldova la ora 17.00. Per ansamblu, au fost analizate, sub aspect cantitativ şi calitativ, 57 de emisiuni care au cuprins 771 de ştiri/subiecte.

Majoritatea subiectelor incluse în acest segment de timp (85%) au avut  caracter obişnuit, iar 15% au fost de natură analitică (vezi Diagrama 1). Aşadar, raportul cantitativ dintre cele două categorii de subiecte este de, aproximativ, 8 : 1. De menționat că in perioada precedentă de monitorizare a edițiilor informative (ianuarie 2012, când a fost monitorizat programul „Median info”, similar cu „Panorama zilei”) decalajul procentual dintre subiectele simple şi cele analitice constituia 11 : 1.

Diagrama 1

Datele obţinute în urma monitorizării denotă că aria tematică a subiectelor puse pe post în perioada de referinţă a fost una variată. Cele mai multe subiecte s-au referit la domeniul sportului (30%), ceea ce se explică, fireşte, prin faptul că în luna iulie a avut loc Campionatul european la fotbal, iar în luna august  - cea de-a 30-cea ediţie a Jocurilor Olimpice la Londra, Marea Britanie.

O atenţie destul de mare a fost acordată tematicii sociale (20% din subiecte). Prin urmare, subiectele pe teme sportive şi sociale au constituit 50 la sută din numărul total. Mai puţin au fost reflectate, în aceste două luni estivale, subiectele ce ţin de domeniul politicii (9%), economiei (7%), relaţiilor internaţionale (7%), educaţiei (7%). Evenimentele culturale au avut o vizibilitate neîndreptățit de redusă - 4% din numărul total (Diagrama 2).
Diagrama 2

Cât priveşte geografia știrilor/subiectelor se observă că, aproape la fel ca şi în perioada precedentă de monitorizare a ştirilor – ianuarie 2012, majoritatea covârşitoare a acestora au fost realizate în capitală – 77% (anterior – 70%), iar cele mai puţine – în mediul rural (7%, anterior -13%) (vezi Diagrama 3).

Diagrama 3

Pe parcursul perioadei monitorizate au fost prezente, în măsură diferită, toate categoriile de protagonişti. Întâietatea o deţin „experţii” – 43% din numărul total, urmaţi, la mică distanţă, de către „funcţionarii de stat” – 35%. Pe locul al treilea în clasament se situează „cetăţenii de rând” – 17%. Cea mai mică pondere, în acest sens, au avut-o „politicienii” – 5% (vezi Diagrama 4). 

La acest capitol lucrurile stau aproximativ la fel ca şi în perioada anterioară de monitorizare. 

Diagrama 4

Cu referire la raportul gender în cadrul categoriilor de protagonişti ai ediției informative „Panorama zilei” se constată următoarele: „bărbaţii” predomină, în măsură diferită, în trei din cele patru categorii, şi anume: în categoria „funcţionari de stat” – cam 4 : 1; in categoria  „experţi” – cam 3 : 1, iar în categoria „politicieni” – peste 40 : 1. În categoria  „cetăţeni de rând” lucrurile stau viceversa: predomină „femeile” – cam 2 : 1 (vezi Diagrama 5). În categoria „experţi” numărul protagoniştilor femei s-ar cădea să fie mai mare. Sub acest aspect,  procentual, nu se atestă mari diferenţe în comparaţie cu perioada de monitorizare anterioară.

Diagrama 5

Per total, raportul „bărbaţi/femei” privind categoriile de protagonişti ai ştirilor/subiectelor difuzate de Radio Moldova în lunile iulie – august este, ca şi mai înainte, în favoarea bărbaţilor – 71% : 29% (anterior – 75% : 25%) (vezi Diagrama 6).

Diagrama 6

Un top al protagoniştilor din categoria „funcţionari de stat”, care au avut patru si mai multe apariții în edițiile „Panorama zilei”, în decursul celor două luni monitorizate, arată că pe primul loc s-a plasat premierul V.Filat (75 de apariţii) urmat, la mare distanţă, de președintele țării M.Timofti şi de primarul general al capitalei D.Chirtoacă (câte 21 de apariţii). Ocupanţii locurilor 4-13 acumulează împreună 63 de apariţii, adică mai puţin decât premierul V.Filat, liderul clasamentului în cauză. În top se regăsesc mai mulți miniştri, dintre care cel al agriculturii și industriei alimentare, V. Bumacov, a avut cele mai multe apariții - 10  (vezi Diagrama 7).

Diagrama 7

Conform datelor monitorizării în perioada de referinţă în cadrul ediției informative au apărut, în calitate de protagonişti, 20 de politicieni de prim rang (18 bărbaţi şi 2 femei), 10 dintre care au avut între două și opt apariții. Primul loc între acești zece politicieni este ocupat de către V. Voronin (8 apariţii), locul al doilea îi revine lui I. Dodon (5 apariţii). Locurile 3 – 6 sunt ocupate de M. Ghimpu, M. Godea, Iu. Munteanu şi S. Sârbu (câte 4 apariţii fiecare). 

Astfel, reprezentanților opoziției le-a revenit cam jumătate din numărul total de apariții ale politicienilor în ediția informativă monitorizată (vezi Diagrama 8). În perioada precedentă de monitorizare (ianuarie 2012) primele locuri într-un top similar erau ocupate de M. Lupu (11 apariţii), M. Ghimpu (10 apariţii), V. Filat (9 apariţii), M. Godea şi D. Diacov (câte 6 apariţii), V. Streleţ şi I. Hadârcă (câte 5 apariţii).

Diagrama 8

Majoritatea absolută a ştirilor/subiectelor monitorizate (985) au fost scrise intr-un limbaj acceptabil. Oricum, în 14 cazuri (2%) a fost constatat un limbaj defectuos (vezi Diagrama 10).

Diagrama 10

În majoritatea cazurilor calitatea ştirilor/subiectelor (ca mod de concepere/realizare per ansamblu) este una bună (90%). Calitatea a 2 la sută dintre știri/subiecte a fost apreciată ca fiind foarte bună. În același rând, 59 de subiecte (8%) au avut o calitate joasă (vezi Diagrama 10).

Diagrama 10

Câteva exemple concrete: 

· În cadrul ediției din 3.07.12 jurnalistul afirmă că V. Filat şi V. Ponta au comunicat pentru prima dată (vezi subiectul 4). De fapt, ei au mai comunicat anterior. Prin urmare, informaţia nu este corectă.

· Subiectul 4 din programul de pe data de 6.07.12 relatează despre conflictul dintre Muzeul satului şi Asociaţia de Golf. Sunt intervievaţi, cu această ocazie, diferiţi funcţionari, nu şi vreun reprezentant al Asociaţiei în cauză.

· În emisiunea din 17.07.12 jurnalistul relatează că un grup de comunişti iese din PCRM. Lipseşte reacţia din partea PCRM.

· Subiectul 2 al ediției din 18.07.12 oferă opinia unor experţi potrivit căreia bugetul pierde miliarde de lei din cauza muncii la negru. Poziţia autorităţilor, însă, lipseşte.

· Emisiunea din 20.07.12 se referă, printre altele, şi la necesitatea asigurării egalităţii între bărbaţi şi femei (vezi subiectul 2).  Protagoniştii emisiunii, însă, sunt doar bărbaţi. Nici o femeie care să-şi spună păsul.
· În cadrul edițiilor din 01-05 august 2012, dar şi în alte ediţii ulterioare, în cazul unor subiecte protagoniştii nu sunt pur şi simplu prezentaţi.

· În emisia din 11.08.12 înregistrarea protagonistului s-a suprapus preţ de 5 sec. peste cea a prezentatorului; protagonistul subiectului 2 nu a fost prezentat.

· De la anunţarea de către moderator a subiectului 3 și până la difuzarea lui (ediția din 20.08.12) a fost făcută o pauză nejustificată de 13 sec.

· Subiectului 1 din emisiunea de pe 27.08.12 i-a lipsit finalul.

· În cadrul programului din 31.08.12 a fost o pauză în emisie de 17 sec. De asemenea, atât moderatorul, cât şi reporterul au avut ezitări şi bâlbâieli destul de evidente (ne referim la subiectul 7).

Concluzii 

· În perioada monitorizată – iulie/august 2012 – ponderea subiectelor analitice difuzate în ediția informativă „Panorama zilei” de la Radio Moldova a constituit 15 la sută, ceea ce e aproape de două ori mai mult decât cea în perioada anterioară de monitorizare (ianuarie 2012). 

· Cota numerică a știrilor/subiectelor pe domeniile tematice monitorizate a fost similară celei din perioada anterioară de monitorizare: jumătate din numărul total s-au referit la domeniile social și sport. Totuși, numărul insignifiant de subiecte ce au abordat sfera culturii (4%) nu pare a fi îndreptăţit în perioada estivală a anului.

· Clasamentul categoriilor de protagonişti în ediția informativă „Panorama zilei” a rămas neschimbat în comparație cu cel din perioada anterioară de monitorizare. 

· Ca și în ianuarie 2012, datele monitorizării din iulie-august 2012 demonstrează că raportul „gender” continuă să nu fie respectat în nici una din categoriile de protagonişti. Dacă în cazul categoriei „politicieni” disproporţia este, într-un fel, de explicat, în celelalte cazuri, în special în cazul categoriei „funcţionari de stat”, situaţia nu poate fi justificată.
· Per ansamblu, calitatea ştirilor/subiectelor difuzate în perioada iulie – august 2012 de către Radio Moldova în principala ediție informativă poate fi considerată drept una bună. Cu toate acestea, în unele emisiuni mai persistă un şir de deficienţe, cum ar fi defecţiunile tehnice (în special, sunetul prost/slab), pauzele nejustificate, greşelile de exprimare, anumite ticuri verbale ş.a.

 
II Tv Moldova 1


Pe parcursul perioadei iulie – august 2012 a fost monitorizat principalul jurnal al zilei – „Mesager”, difuzat de Tv Moldova 1 în fiecare seară cu începere de la 19 00. În acest răstimp au fost supuse analizei în total 1198 de ştiri/subiecte, inclusiv 1089 – obişnuite (simple, pur informative), ceea ce constituie 90% din numărul total, şi 109 – analitice (de complexitate ridicată), sau fiecare al 10-lea subiect din numărul total (vezi Diagrama 1). In comparaţie cu perioada precedentă de monitorizare a ştirilor din cadrul „Mesagerului” (ianuarie 2012) numărul ştirilor simple a crescut cu 5% (90% faţă de 85%), iar al celor analitice, dimpotrivă, a scăzut cu 5% (10% faţă de 15%). De asemenea, semnalăm faptul că numărul mediu de subiecte per emisiune a scăzut în comparație cu perioada monitorizată anterior (20 subiecte per emisiune faţă de 22 subiecte per emisiune în perioada anterioară).

Diagrama 1

Potrivit datelor monitorizării în perioada de referinţă ştirile au cuprins, în diferită măsură, o arie tematică vastă. Aproape jumătate din materiale s-au referit la evenimentele sociale (23%) şi sportive (19%), care au avut loc în lunile iulie-august. Locul 3, ca număr, l-au ocupat ştirile externe – 15%.  În perioada anterioară de monitorizare aproape jumătate din știri/subiecte ţineau de domeniul social (25%) şi economic (20%). Fiecare al 10-ea material  a avut în vizor, în lunile iulie-august, domeniul culturii (vezi Diagrama 2).

Diagrama 2

La fel ca şi în perioada precedentă de monitorizare cele mai multe subiecte au fost realizate în capitală – 71 la sută, 18% sunt realizate la sate şi 11% - în mediu urban (raion/orăşel) (vezi Diagrama 3). A se compara cu datele monitorizării din ianuarie 2012: Chişinău – 74%, sat – 17%, raion/orăşel – 9%. Observăm că la acest capitol lucrurile, practic, au rămas neschimbate.

Diagrama 3

În ştirile de la „Mesager” pe parcursul lunilor iulie-august 2012 apar cel mai des, în calitate de protagonişti, „experţii” – aproape în jumătate din materiale (45%), o pondere semnificativă au şi „cetăţenii de rând” – 27%. Pe locul 3 se plasează „funcţionarii de stat” – 25%. „Politicienii” au avut în această perioadă o prezenţă nesemnificativă (3%) (vezi Diagrama 4). De remarcat că, spre deosebire de perioada anterioară de monitorizare, a crescut vizibil rata participării la emisiuni a „funcţionarilor de stat” (25% faţă de 17% anterior). 

Diagrama 4

În ceea ce priveşte apariţia funcţionarilor de stat la Moldova 1 în perioada de referinţă cele mai multe prezenţe le-a avut prim-ministrul V.Filat – 84 (de mai bine de 4 ori mai multe decât în ianuarie 2012 – 19). Pe locul doi în top se situează, la mare distanţă, primarul capitalei D.Chirtoacă cu 28 de apariţii, urmat îndeaproape de către preşedintele ţării, N.Timofti (26 de apariţii). Ocupanţii locurilor 4-11 au acumulat împreună 70 de apariţii, adică mai puţin decât liderul clasamentului de unul singur (vezi Diagrama 5).

Diagrama 5

De asemenea, pe parcursul lunilor monitorizate în cadrul principalului program de ştiri  au fost prezenţi 25 de politicieni. Cele mai multe apariţii le-au acumulat liderul PL, M.Ghimpu, şi liderul opoziţiei, V.Voronin (câte 10). Locul 3 în acest top îl ocupă D.Diacov – cu 6 apariţii. Locurile 4 – 5 sunt împărţite de către M. Lupu şi I. Dodon (câte 3 prezenţe fiecare) (vezi Diagrama 6). De semnalat faptul că V.Filat nu a apărut în acest răstimp  la  Tv Moldova 1 în calitate de protagonist „politician”. În luna ianuarie 2012 clasamentul arăta altfel. Primele 5 locuri erau ocupate de M. Ghimpu (14 ori), M.Lupu (13ori), V.Filat (11 ori), V.Voronin (7 ori şi I.Dodon (6 ori).

Diagrama 6

Ca şi în perioada anterioară de monitorizare a „Mesagerului” balanţa se înclină în favoarea femeilor doar în cadrul categoriei de protagonişti „cetăţeni de rând” (401 femei : 280 bărbaţi). În cadrul celorlalte trei categorii de protagonişti ai ştirilor raportul gender, deşi diferit ca procentaj, este vizibil în favoarea bărbaţilor (vezi Diagrama 7).

Diagrama 7

Per ansamblu, numărul protagoniștilor-femei constituie ceva mai mult de o treime din numărul total de protagonişti ai programului principal de ştiri de la Tv Moldova 1 (vezi Diagrama 8).

Diagrama 8

În majoritatea covârşitoare a cazurilor calitatea limbajului ştirilor/subiectelor difuzate de Moldova 1 în perioada de referinţă corespunde rigorilor în vigoare. Cu toate acestea, în urma monitorizării s-a constatat că 37 de subiecte suferă de anumite deficienţe (vezi Diagrama 9 ).

Diagrama 9

În ceea ce priveşte calitatea ştirilor/subiectelor, luate în complexitate, datele monitorizării arată următoarele: marea majoritate sunt de calitate bună (89%), o mică parte dintre ele sunt de calitate foarte bună (2%), iar aproximativ a 10-ea parte (9%) din numărul total sunt de o calitate îndoielnică (vezi Diagrama 10). Pentru comparaţie: în perioada monitorizată anterior 3% din ştiri/subiecte au fost calificate de experţi drept necorespunzătoare standardelor de calitate.

Diagrama 10

Să exemplificăm: 

· În data de 3.07.12 nici înaintea, nici pe parcursul şi nici după „Mesager” prezentatorul ştirilor nu a fost prezentat. Poate era preconizat în subtitrele de la sfârşitul jurnalului, însă, imediat după „Mesager”, a început blocul de publicitate. De asemenea, în cadrul subiectului 2 protagonistul nu este prezentat în nici un fel.

· În cadrul emisiei din 7.07.12 s-a produs o pauză destul de lungă înainte de punerea pe post a subiectului 3 anunţat de prezentatoare. De asemenea, înainte de demararea subiectului s-au auzit nişte sunete bizare.

· Prezentatorul ştirilor difuzate pe 10.07.12 nu a fost identificat nici verbal şi nici prin subtitrare. De mai multe ori l-a întrerupt pe invitatul său din studio la jumătate de frază fără nici un motiv. La fel, de câteva ori a folosit expresia “deputaţii liberali”, când, de fapt, se referea la AIE, care, din câte se ştie, este alcătuită nu numai din liberali.

· Prezentatorul principalului jurnal de ştiri din 11.07.12 vorbeşte prea repede, nu face pauze, de aceea se pierde din claritatea mesajului. 

· Subiectul 3 prezentat de moderator în cadrul “Mesagerului” din 15.07.12 se referă la  starea drumurilor și apeductelor, iar primul protagonist vorbeşte despre… cazangerii. 

· În “Mesagerul” de pe 16.07.12 a treia ştire este una cu caracter conflictual, însă este prezentată doar o singură sursă.

· Denumirea subiectului  subtitrat “Troleibuz cu fast” prezentat în cadrul emisiunii din 17.07.12 nu este nici corectă din punct de vedere lingvistic, nici adecvată conţinutului. In plus, prezentatorul afirmă următoarele: „Îndelung promis de autorități noul troleibuz made in Moldova i-a determinat pe oficiali să se întreacă la discursuri pompoase”. Pe cine din oficiali şi ce fel de discursuri pompoase a avut in vedere autorul? Deoarece secvenţele video nu confirmă afirmaţiile moderatorului. Mai mult, este utilizat un procedeu tehnic, prin care o frază aparținând primarului D.Chirtoacă este reluata de 3 ori, lucru inadmisibil în știri, si utilizat frecvent, pe timpuri de „NIT”.

· Subtitrele CER DEMISIA PRIMARULUI nu coincide cu conţinutul întregului subiect şi se bate cap în cap chiar cu titlul materialului anunţat de moderatoare: CONDAMNAREA REGIMULUI TOTALITAR COMUNIST CONTINUĂ! (vezi emisiunea „Mesager” din 20.07.12).

· Subiectul 4 din cadrul emisiunii din 11.08.12 relatează despre conferinţa privind problemele cu care se confruntă tinerii, dar nu este intervievat nici un tânăr, cu excepţia unui lider ONG care se ocupă de problemele tinerilor.

· “Mesagerul” din 15.08.12 conţine un subiect despre un proiect care ar prevedea amendarea localurilor ce permit accesul copiilor şi adolescenţilor pe timp de noapte. Lipsesc, însă, părerile patronilor, părinţilor, copiilor.
· Intr-unul dintre subiecte sunt demonstrate mai multe fragmente ale unor obiecte descoperite recent de către arheologi, dar... acoperite de burtiera cu subtitreze DESCOPERIRE ISTORICĂ şi MESAGER (vezi emisiunea din 17.08.12).

· În emisia din 19.08.12  lipseşte rubrica “sport”.

Concluzii

· În perioada monitorizată Tv Moldova 1 a difuzat în total  1198 ştiri/subiecte, dintre care – 90% obişnuite şi 10% cu caracter analitic, ceea ce înseamnă că, in comparație cu perioada de monitorizare precedentă (ianuarie 2012), numărul ştirilor pur informative a crescut cu 5% în detrimentul celor analitice. De asemenea, în medie 1 emisiune conţine 20 de subiecte – cu 2 subiecte mai puţin decât în perioada precedentă.

· Ştirile/subiectele difuzate în lunile iulie – august 2012 au acoperit un câmp tematic variat, o atenţie sporită acordându-se evenimentelor din domeniul social, dar şi celor din domeniului sportului şi culturii. O cotă considerabilă au avut-o şi ştirile externe.

· Spre deosebire de perioada de monitorizare anterioară se atestă o creştere simţitoare a gradului de vizibilitate în cadrul “Mesagerului” a protagoniştilor “funcţionari de stat” – 25% faţă de 17% în luna ianuarie 2012. Cel mai des a apărut la Moldova 1 în această calitate premierul V. Filat – 84 de apariţii (de 4 ori mai des decât în perioada precedentă de monitorizare).

· Calitatea limbajului, în ansamblu, este una acceptabila. 

· Calitatea ştirilor/subiectelor, pe anumite segmente, necesita îmbunătățiri.

Concluzii finale

1. Rezultatele monitorizării demonstrează că la Radio Moldova, practic, este menținută calitatea știrilor/subiectelor informative la nivelul înregistrat anterior. Pe segmente separate sunt atestate unele îmbunătățiri.

2. La Tv Moldova 1 calitatea  știrilor/subiectelor informative, pe unele segmente, este menținuta la nivelul înregistrat anterior, pe altele, însa, s-a diminuat.
Recomandări finale:

1. Edițiile informative de la Radio Moldova pot fi îmbunătățite printr-o planificare mai riguroasa a tematicii, printr-o coordonare mai judicioasa a activităților echipei redacționale, printr-o analiza periodica a lucrului înfăptuit.
2. Este stringent necesar ca echipa ”Mesagerului” de la Tv Moldova 1 sa renunțe la utilizarea procedeelor tehnice care sunt in stare sa distorsioneze mesajul din știri. Este oportuna o echilibrare a prezentelor tuturor categoriilor de protagoniști in știri/subiecte, care sa le confere acestora de la urma credibilitatea necesara.

